Li kieku s-sħab satin kont nifhem għala ħarstek lejn is-sema ma taqlax. Li kieku l-paravendu kartastrazza kont nifhem għala tersaq viċin u bħal donnok ma tistax. Li kieku snienek djamantini, kont nifhem għala fommok qatt ma tħarrek, ma tafdax. Li kieku ismek f'dizzjunarju kont nifhem għala trid taħrab tiġri 'ma kkalzrat. Li kieku jien xi darba nifhem, ngħidlek l'inti ma tibqax; u jien insir ħaġa oħra li int ma tarax. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
poeżija għall-Erbgħa fost il-ġimgħa